“3 หุ้นตระกูลป.” วิ่งสนั่นรับราคาน้ำมันดิบพุ่ง โบรกฯเชียร์ซื้อ PTTEP เคาะเป้าสูง 140 บ.
“3 หุ้นตระกูลป.” วิ่งสนั่นรับราคาน้ำมันดิบพุ่ง โบรกฯเชียร์ซื้อ PTTEP เคาะเป้าสูง 140 บ. 
19 เม.ย. 2561

ผู้สื่อข่าวรายงานว่า ราคาหุ้นบริษัท ปตท. จำกัด (มหาชน) หรือ PTT ปิดตลาดเช้า ราคาอยู่ที่ระดับ 568 บาท เพิ่มขึ้น 18 บาท หรือ 3.27% สูงสุดที่ระดับ 570 บาท ต่ำสุดที่ระดับ 554 บาท ด้วยมูลค่าการซื้อขาย 9 พันล้านบาท
ขณะที่ ราคาหุ้นบริษัท ปตท. สำรวจและผลิตปิโตรเลียม จำกัด (มหาชน) หรือ PTTEP ปิดตลาดเช้าอยู่ที่ระดับ 132 บาท เพิ่มขึ้น 9.50 บาท หรือ 7.76% สูงสุดที่ระดับ 133.50 บาท ต่ำสุดที่ระดับ 124.50 บาท ด้วยมูลค่าการซื้อขาย 5.30 พันล้านบาท
ด้านราคาหุ้น บริษัท พีทีที โกลบอล เคมิคอล จำกัด (มหาชน) หรือ PTTGC ปิดตลาดเช้าอยู่ที่ระดับ 101 บาท เพิ่มขึ้น 3.25 บาท หรือ 3.32% สูงสุดที่ระดับ 101.50 บาท ต่ำสุดที่ระดับ 98 บาท ด้วยมูลค่าการซื้อขาย 2.51 พันล้านบาท
โดยปัจจัยที่ส่งผลให้หุ้นในกลุ่มพลังงานปรับตัวขึ้นแรงในวันนี้ มาจากราคาน้ำมันดิบที่ปรับตัวขึ้นแรงในรอบ 3 ปี
ด้านนักวิเคราะห์ บล.เอเชีย เวลท์ ระบุในบทวิเคราะห์ ว่า ราคาน้ำมันดิบ West Texas Intermediate (WTI) ปิดที่ 68.47 ดอลลาร์/บาร์เรล พุ่งขึ้น 1.95 ดอลลาร์ หรือ 2.9% ซึ่งเป็นระดับปิดสูงสุดนับตั้งแต่วันที่ 1 ธ.ค.57 ส่วนน้ำมันดิบเบรนท์ (Brent) ปิดที่ 73.48 ดอลลาร์/บาร์เรล เพิ่มขึ้น 1.90 ดอลลาร์ หรือ 2.7% หลังจากสำนักงานสารสนเทศด้านการพลังงานของรัฐบาลสหรัฐ (EIA) รายงานว่าสต็อกน้ำมันดิบของสหรัฐลดลงมากกว่า 1 ล้านบาร์เรลในสัปดาห์ที่แล้ว
อีกทั้งยังมีแรงหนุนจากความหวังที่ว่ากลุ่มผู้ผลิตน้ำมันรายใหญ่จะยังคงเดินหน้าปรับลดการผลิตต่อไปในการประชุมคณะกรรมการตรวจสอบการปฏิบัติตามข้อตกลงปรับลดกำลังการผลิต (JMMC) ของกลุ่มประเทศผู้ส่งออกน้ำมัน (โอเปก) และประเทศผู้ผลิตนอกกลุ่มโอเปก ซึ่งคาดว่าจะจัดขึ้นในช่วงปลายสัปดาห์นี้
นอกจากนี้ ยังแนะนำ “ซื้อ” หุ้น บริษัท ปตท.สำรวจและผลิตปิโตรเลียม จำกัด (มหาชน) หรือ PTTEP โดยให้ราคาเป้าหมาย 127 บาท พร้อมคาดผลประกอบการไตรมาส 1/61 สดใส ราคาน้ำมันดิบสูงอย่างต่อเนื่องส่งผลบวกโดยตรงต่อ PTTEP
ขณะที่ บล.กสิกรไทย ชี้ PTTEP เป็นหนึ่งใน top picks กลุ่มพลังงาน ด้วยอัตราการเติบโตเฉลี่ยต่อปีสำหรับกำไรปี 60-63 ที่ 30% หนุนจากคาดการณ์ว่าราคาน้ำมันและปริมาณยอดขายจะสูงขึ้น นอกจากนี้ยังเล็งเห็น upside เพิ่มเติมได้ หาก PTTEP ชนะประมูลสัญญาสัมปทานแหล่งบงกช หรือกรณีที่ไปทำ M&amp;A เพิ่มเติมได้ พร้อมให้ราคาเป้าหมายที่ 140.0 บาท
5 หุ้นดันดัชนีเช้านี้
